ลดคุ้มครองเงินฝากปีนี้ เหลือ 25 ล้านบาท
สถาบันคุ้มครองเงินฝากเตรียมแก้กฎหมายลดขั้นตอนกฎระเบียบการจ่ายเงินคืนผู้ฝากเงินให้ได้ใน 7 วัน
9 ก.พ. 2558

โดย...พรสวรรค์ นันทะ
สถาบันคุ้มครองเงินฝากเตรียมแก้กฎหมายลดขั้นตอนกฎระเบียบการจ่ายเงินคืนผู้ฝากเงินให้ได้ใน 7 วัน ตามมาตรฐานสากล ปีนี้ลดเงินฝากจาก 50 ล้านบาท เหลือ 25 ล้านบาท ก็ไร้สัญญาณเงินไหลออกจากระบบธนาคารพาณิชย์
สถาบันคุ้มครองเงินฝาก(ดีพีเอ) ได้เสนอต่อกระทรวงการคลัง ขอแก้ไขกฎหมายคุ้มครองเงินฝากเพิ่มเติมเพื่อแก้ไขหลักระเบียบขั้นตอนการปฏิบัติในการชำระบัญชีและการบริหารสินทรัพย์ของสถาบันการเงินที่มีปัญหาถูกเพิกถอนใบอนุญาตหรือปิดทำการ เพื่อให้สามารถจ่ายเงินคืนผู้ฝากเงินได้ภายใน 7 วัน ตามมาตรฐานสากล โดยที่ผู้ฝากไม่ต้องมาทำเรื่องยื่นคำร้องพร้อมหลักฐานขอรับเงินฝากคืนภายในเวลาประมาณ 90 วัน ตามที่กฎหมายปัจจุบันกำหนดไว้ เพราะสถาบันการเงินหรือธนาคารพาณิชย์มีีข้อมูลรายชื่อและจำนวนเงินของลูกค้าผู้ฝากชัดเจนอยู่แล้ว ดีพีเอสามารถใช้ข้อมูลเหล่านี้คืนเงินกับเจ้าของเงินฝากได้เลย ช่วยให้การจ่ายคืนผู้ฝากรวดเร็ว ลดขั้นตอนและระยะเวลาลงได้มาก
“ดีพีเอได้หารือและยื่นขอกับทางกระทรวงการคลังเพื่อขอแก้ไขกฎหมายดังกล่าวนี้ไปแล้ว กระทรวงเองก็เห็นชอบ และให้ทางกฤษฎีกาดูรายละเอียดของกฎหมายอยู่ ซึ่งถ้าแก้ไขกฎหมายนี้ได้ก็จะทำให้จ่ายเงินคืนให้ผู้ฝากในกรณีแบงก์มีปัญหาต้องปิดทำการได้เร็วภายใน 7 วัน ตามมาตรฐานสากล และยังจ่ายเงินฝากคืนได้เต็มจำนวนโดยที่ไม่ต้องถูกแบงก์หักหนี้ก่อนค่อยคืนเงินฝากด้วย เนื่องจากปัจจุบันประเทศเพื่อนบ้านไทยทำได้ตามมาตรฐานสากลแล้ว อย่างไรก็ดีใน 2-3 เดือนนี้จะได้หารือกับทางสมาคมธนาคารไทยอีกครั้งในเรื่องการเตรียมความพร้อมลดการคุ้มครองเงินฝากต่อไป” สรสิทธิ์ สุนทรเกศ ผู้อำนวยการดีพีเอ กล่าว
ปัจจุบันระบบธนาคารไทยเข้มแข็งมีเสถียรภาพ มีผลการดำเนินงานดี มีเงินกองทุนแข็งแกร่ง แม้สินเชืี่อทั้งระบบจะชะลอลงบ้าง จากไตรมาส 3 ปี 2557 โต 4.8% ลดลงจากระยะเดียวกันปีก่อนที่ 10.8% หนี้ไม่ก่อให้เกิดรายได้ (เอ็นพีแอล) ต่อสินเชื่อรวมจะเพิ่มขึ้นเล็กน้อยเป็น 2.35% จาก 2.23% แต่สถาบันการเงินมีรายได้ดี โดยมีกำไรสุทธิ ณ สิ้นไตรมาส 3 ปี 2557 จำนวน 1.7 แสนล้านบาท เพิ่มขึ้นจากระยะเดียวกันปีก่อน 5.62% ขณะที่เงินกองทุนต่อสินทรัพย์เสี่ยง (บีไอเอส) ทั้งระบบเฉลี่ยอยู่ที่ 17.14% ซึ่งอยู่ในระดับมั่นคง จึงเป็นจังหวะดีในการเตรียมความพร้อมด้านต่างๆ ในการคุ้มครองเงินฝากให้ดีขึ้น
ปัจจุบัน ณ สิ้นปี 2557 เงินกองทุนคุ้มครองเงินฝากจะอยู่ที่ 1.1 แสนล้านบาท ซึ่งได้จากการเก็บในอัตรา 0.01% ของยอดเงินฝาก ทำให้เก็บเงินเข้ากองทุนได้เฉลี่ยปีละ 1,000 กว่าล้านบาท จากยอดเงินฝากทั้งระบบในปัจจุบันที่ 10.8 ล้านล้านบาท
“แม้จะลดการคุ้มครองเงินฝากปีนี้ลงจาก 50 ล้านบาท เหลือ 25 ล้านบาท และปี 2559 จะลดลงเหลือ 1 ล้านบาท ก็ไม่ทำให้เงินฝากไหลออกจากระบบธนาคารพาณิชย์ไปธนาคารเฉพาะกิจของรัฐที่คุ้มครองเต็มวงเงินแต่อย่างไร เนื่องจากธนาคารดูแลลูกค้ารายใหญ่ดี ทั้งในแง่การบริหารผลตอบแทนที่ดี และให้สิทธิประโยชน์พิเศษและซูเปอร์ พิเศษต่างๆ ทำให้เงินฝากรายใหญ่ระดับ 10-20 ล้านบาทไม่เปลี่ยนแปลง” สรสิทธิ์ กล่าว